## Pravilnik o tehničkom održavanju unutarnjih plov­nih putova i objekata sigurnosti plovidbe

### NN 108/2005 (12.9.2005.), Pravilnik o tehničkom održavanju unutarnjih plov­nih putova i objekata sigurnosti plovidbe

# MINISTARSTVO MORA, TURIZMA, PROMETA I RAZVITKA

**2001**

Na temelju članka 11. stavka 5., članka 14.
stavka 2., članka 19c. stavka 3. i članka 16. stavak 3. Zakona o plovidbi
unutarnjim vodama (»Narodne novine« broj 19/98 i 151/03), ministar mora,
turizma, prometa i razvitka, uz prethodnu suglasnost Ministarstva
poljoprivrede, šumarstva i vodnoga gospodarstva i Ministarstva zaštite okoliša,
prostornog uređenja i graditeljstva, donosi

## PRAVILNIK

### O TEHNIČKOM ODRŽAVANJU UNUTARNJIH PLOVNIH PUTOVA I OBJEKATA SIGURNOSTI PLOVIDBE

I. OPĆE ODREDBE

Članak 1.

Ovim Pravilnikom utvrđuju se: postupci
izvršavanja poslova tehničkog održavanja unutarnjih plovnih putova i objekata
sigurnosti plovidbe (u daljnjem tekstu: tehničko održavanje), poslovi
osposobljavanja postojećih plovnih putova i objekata sigurnosti plovidbe koji
su onesposobljeni za plovidbu zbog elementarnih nepogoda i drugih iznimnih
događanja (u daljnjem tekstu osposobljavanje), posebni uvjeti glede tehničke
opremljenosti i kadrovske osposobljenosti zaposlenika, koje moraju ispunjavati
pravne ili fizičke osobe koje mogu obavljati pojedine poslove tehničkog
održavanja, te poslovi, uvjeti i oprema za nadziranje, kontrolu i praćenje
stanja plovnih putova.

Članak 2.

Poslovi tehničkog održavanja i osposobljavanja imaju
karakter održavanja objekata prometne infrastrukture i od posebnog su značaja
za sigurnost plovidbe. Za održavanje plovnosti na međunarodnim i međudržavnim
plovnim putovima potrebno je poštivati međunarodne propise i bilateralne
ugovore koji su na snazi, a koji se odnose na to područje.

Tehničko održavanje provodi se u skladu s
mjerilima navedenima u aktu o razvrstavanju i otvaranju plovnih putova sukladno
članku 8. stavak 4. Zakona o plovidbi unutarnjim vodama (u daljnjem tekstu
Zakon) za radove održavanja kinete plovnih putova, u
skladu s pozitivnim tehničkim propisima iz područja graditeljstva, prostornog
uređenja i zaštite okoliša koji se odnose na održavanje hidrotehničkih
građevina, za održavanje objekata sigurnosti za poboljšanje uvjeta plovidbe i u
skladu sa standardima utvrđenima Planom obilježavanja sukladno članku 13.
stavku 5. Zakona, za radove obilježavanja plovnih putova.

II. POSLOVI TEHNIČKOG
ODRŽAVANJA

Članak 3.

Poslovi tehničkog održavanja plovnih putova i
objekata sigurnosti plovidbe u smislu ovog Pravilnika obuhvaćaju sljedeće
poslove:

1. Planiranje poslova održavanja i obilježavanja
plovnih putova

2. Snimanja plovnih putova s izradom tehničke
dokumentacije

3. Održavanja plovnih putova

4. Obilježavanja plovnih putova.

*1. Planiranje poslova održavanja i obilježavanja plovnih
putova*

Članak 4.

Planiranje poslova održavanja i obilježavanja
obuhvaća izradu godišnjih i višegodišnjih planova i programa koji se temelje na
utvrđenom stanju i izrađenoj tehničkoj dokumentaciji.

U cilju tehničkog održavanja donose se planovi i
programi:

1. Godišnji program radova za uređenje i
tehničko održavanje plovnih putova i objekata sigurnosti za poboljšanje uvjeta
plovidbe sukladno članku 11. stavak 4. Zakona (u daljnjem tekstu Godišnji program
uređenja i tehničkog održavanja).

2. Plan obilježavanja unutarnjih plovnih putova
sukladno članku 13. stavak 5. Zakona (u daljnjem tekstu Plan obilježavanja).

3. Godišnji program obilježavanja plovnih putova
sukladno članku 13. stavak 6. Zakona (u daljnjem tekstu Godišnji program
obilježavanja).

Članak 5.

Godišnji program uređenja i tehničkog održavanja
sastoji se od:

1. Programa uređenja plovnih putova koji sadrži
prijedlog mjera i aktivnosti za uređenje postojećih plovnih putova na višu
razinu plovnosti sukladno članku 10. Zakona (kapitalna ulaganja). Izrađuje se
na osnovi Petogodišnjieg plana razvitka plovnih
putova unutarnjih voda i važeće tehničke dokumentacije po pojedinim dionicama
plovnih putova u skladu s aktom o njihovom razvrstavanju sukladno članku 8.
Zakona i podacima o izvršenju radova iz prethodnih godina.

2. Programa tehničkog održavanja, koji sadrži
prijedlog mjera i aktivnosti održavanja postojećih plovnih putova na utvrđeni
nivo plovnosti sukladno članku 11. stavak 2., točke 2., 3., 4., 6. i 7. (tekuće
održavanje). Izrađuje se na osnovi elaborata snimanja utvrđenog stanja kinete plovnog puta i elaborata stanja postojećih objekata
sigurnosti za poboljšanje uvjeta plovidbe, kao i ostale tehničke dokumentacije
i podataka o izvršenju radova iz prethodnih godina.

Godišnji program sadrži: podatke o postojećem
stanju izgrađenosti i uređenosti plovnih putova, prijedlog mjera radi
poboljšanja stanja plovnosti, tabelarni pregled planiranih radova po dionicama
plovnih putova i objektima prema pozicijama radova s iskazanim potrebnim
financijskim sredstvima, obrazloženje pojedinih radova po pozicijama i dinamiku
izvršenja radova.

Godišnji program uređenja i tehničkog
održavanja, za dionice na graničnim vodotocima, mora biti u skladu s
međunarodnim i međudržavnim ugovorima koji su na snazi, a koji se odnose na to
područje.

Članak 6.

Plan obilježavanja je planski dokument kojim se
definiraju opća načela i standardi obilježavanja plovnih putova u cilju sigurne
plovidbe sukladno pozitivnim nacionalnim propisima i prihvaćenim međunarodnim i
međudržavnim ugovorima koji su na snazi, a koji se odnose na to područje.

Plan obilježavanja sadrži: podatke za dionicu
plovnog puta koji se obilježava, način podjele obilježavanja plovnog puta na
graničnom vodotoku, pregled objekata sigurnosti plovidbe za obilježavanje i
signalizaciju po vrstama i broju, definirane poslove obilježavanja, standarde
obilježavanja i potrebna financijska sredstva.

Osnovu za izradu Plana predstavljaju elaborati
obilježavanja sukladno članku 16. ovog Pravilnika.

Članak 7.

Godišnji program obilježavanja obuhvaća poslove
sukladno članku 11. stavak 2. točka 5. i 8. i članka 16. Zakona, a sadrži:
podatke o stanju sustava obilježavanja plovnih putova, komunikacijskog i
riječnog informacijskog sustava i službe ophodnje, prijedlog mjera redovnog
održavanja pojedinih sustava, dopune objekata sigurnosti u cilju održavanja
potrebnog stanja sigurnosti plovidbe, tabelarni pregled planiranih radova i
aktivnosti po dionicama plovnih putova i objektima po pozicijama radova sa
iskazanim potrebnim financijskim sredstvima, tehničko obrazloženje pojedinih
radova po pozicijama i dinamiku planiranog izvršenja radova.

Planirani radovi iskazuju se i u obliku
specifikacija po pojedinim grupama s navedenim opisom i količinom radova po
pozicijama i čine prilog Godišnjeg programa.

Programom se planiraju i financijska sredstva u
svrhu postav­ljanja oznaka na postojeće ili nove
lokacije u skladu s nalozima inspektora nadležnog za sigurnost unutarnje
plovidbe.

*2. Snimanje plovnih putova s izradom tehničke dokumentacije*

Članak 8.

Poslovi snimanja plovnih putova s izradom
tehničke dokumentacije sadrže skup aktivnosti kojima se: utvrđuje stanje
plovnih putova i korita vodotoka, izrađuju i prikupljaju tehničke i geodetske
podloge, izrađuju elaborati, projekti i studije.

*Poslovi snimanja*

Članak 9.

Snimanje se obavlja kao: podvodno (batimetrijsko) snimanje, snimanje pojasa korita vodotoka i
snimanje objekata sigurnosti plovidbe za poboljšanje uvjeta plovidbe.

Članak 10.

Podvodna snimanja obavljaju se u pravilu u
pojasu kinete plov­nog puta
a provode se kao:

1. Redovno podvodno snimanje korita obavlja se u
okviru redovnih ophodnji i kontrole gabarita plovnih putova u cilju utvrđivanja
kritičnih dionica za plovidbu i pozicioniranja plovnih oznaka s najvećim
odstupanjem točnosti dubine od ± 10 cm i horizontalnih veličina od ± 2,00
metara.

2. Detaljno podvodno snimanje korita obavlja se
po potrebi na kritičnim dionicama radi utvrđivanja morfologije dna korita u
svrhu izrade elaborata i projektne dokumentacije s najvećim odstupanjem
točnosti dubina od ± 5 cm i horizontalnih veličina od ± 20 cm.

3. Godišnje podvodno snimanje obavlja se radi
utvrđivanja stanja plovnosti i eventualnih promjena korita i plovnog puta u
koritu sistemom kontinuiranih uzdužnih profila po osi i ivicama plovnog puta s
najvećim odstupanjem točnosti dubina od ± 5 cm i horizontalnih veličina od ± 20
cm. Prema potrebi može se obaviti i snimanje po evidencijskim profilima i međuprofilima. Snimljeni i obrađeni materijali
predstavljaju tehničku podlogu za ažuriranje elaborata obilježavanja, te
definiranja dionica na kojima će biti potrebno poduzimati mjere uređenja i
tehničkog održavanja.

Snimanje iz točke 3. prethodnog stavka može se
provesti i nakon iznimnih događanja u koritu vodotoka i nakon prolaska visokih
voda, na prijedlog Agencije ili na nalog tijela nadležnog za sigurnost
plovidbe.

Članak 11.

Snimanja pojasa korita vodotoka obavlja se u
svrhu utvrđivanja cjelokupnog stanja korita u cilju izrade i ažuriranja idejnih
projekata. Obuhvaća detaljno podvodno snimanje korita i snimanje obalnih pojasa
geodetskim postupcima, a obavlja se na dionicama plovnih putova koje
predstavljaju tehničke cjeline u vremenskim intervalima od 10 godina. Na kraćim
dionicama na kojima nastanu veće promjene položaja korita, snimanje se može
obaviti po potrebi i češće.

Snimanja objekta sigurnosti plovidbe za
poboljšanje uvjeta plovidbe obavljaju se radi detaljnog utvrđivanja stanja
pojedinih objekata u cilju izrade projekata održavanja, adaptacije ili
rekonstrukcije istih.

Članak 12.

Na graničnim vodotocima se aktivnosti snimanja
usklađuju, a rezultati razmjenjuju s nadležnim tijelima susjednih država, u
skladu s važećim međunarodnim ugovorima.

O rezultatima redovnog snimanja u skladu s
člankom 10. stavak 1. točka 1. ovog Pravilnika, Agencija izvještava nadležne
kapetanije unutarnje plovidbe.

Obrađene rezultate godišnjeg snimanja sukladno
članku 10. stavka 1. točke 3. ovog Pravilnika, Agencija dostavlja Ministarstvu,
kapetanijama i tijelu državne uprave nadležnom za vodno gospodarstvo najkasnije
do 1. kolovoza u tekućoj godini.

Poslovi izrade tehničke
dokumentacije

Članak 13.

Izrada tehničke dokumentacije obuhvaća
aktivnosti prikupljanja geodetskih podloga i izrade elaborata, projekata i
studija.

Geodetske podloge su geodetskim metodama
obrađeni rezultati podvodnih snimanja kinete plovnog
puta, postojećih objekata sigurnosti plovidbe i obalnog pojasa vodotoka.

Tehničku dokumentaciju mogu izrađivati i voditi
ovlaštene osobe u skladu s pravnim propisima koji reguliraju uporabu i
održavanje građevina.

Članak 14.

Elaborati su dokumentacija koja se izrađuje za
potrebe:

– praćenja stanja kinete
plovnog puta i objekata sigurnosti za poboljšanje uvjeta plovidbe (Elaborati
održavanja)

– praćenje stanja sustava obilježavanja,
praćenje stanja objekata za obilježavanje i signalizaciju i obavljanja poslova
obilježavanja koji ne predstavljaju građenje (Elaborati obilježavanja)

– obrade raznih tehničkih podataka koji služe
kao podloge za izradu projekata.

Članak 15.

Elaborati održavanja su pregledna dokumentacija
stanja kinete plovnih putova i objekata sigurnosti za
poboljšanje uvjeta plovidbe. Izrađuju se po dionicama plovnih putova ili većim
objektima, a sadrže:

– geodetske podloge snimanja dionica plovnog
puta – stanje kinete plovnog puta.

– pregled objekata na dionici plovnog puta
(regulacijske građevine kao pera, uzdužne građevine, obaloutvrde,
pragovi, podvodna osiguranja, brane, prevodnice,
zimovnici i sl.) opisno i na prikladnoj karti,

– prijedlog istražnih i projektantskih zahvata,

– opis stanja pojedinih objekata, opis
eventualnih oštećenja, mišljenje o uzrocima nastanka oštećenja.

– skice pojedinih objekata

– procjenu potrebnih financijskih sredstava.

Elaborati održavanja služe kao podloga za
donošenje godišnjih planova tehničkog održavanja, kao podloga za izradu
projektnih zadataka projekata održavanja, adaptacije ili rekonstrukcije i kao
dokumentacija za provođenje mjera redovnog održavanja koje ne predstavljaju
građenje. Elaborati održavanja se ažuriraju svake godine.

Članak 16.

Elaborati obilježavanja plovnog puta su
dokumentacija koju Agencija vodi za potrebe održavanja, dopune i unaprjeđenja
sustava obilježavanja po pojedinim plovnim putovima.

Elaborat obilježavanja plovnog puta sadrži: opće
podatke o plovnom putu, kartografski prikaz plovnog puta s naznačenim
objektima, lokacije objekata s definiranim koordinatama, približne lokacije
povremenih plovnih oznaka, podatke o plovnim vodostajima na pojedinim
vodomjernim stanicama, podatke o vodostajima kod kojih se provodi dodatno
obilježavanje plovnim oznakama, podatke o načinu postupanja s plovnim oznakama
u zimskom razdoblju i u slučaju pojave leda na pojedinim plovnim putovima,
tehničke karakteristike pojedinih vrsta objekata (opisi, nacrti, skice,
shematski prikazi i sl.) i ukupni pregled oznaka po
vrstama i broju.

Elaborati obilježavanja se po potrebi, a
najmanje jednom godišnje ažuriraju uz stručnu suradnju nadležnih kapetanija,
sukladno međunarodnim ugovorima koji su na snazi, a koji se odnose na to
područje i s nadležnim tijelima susjednih država.

Agencija je dužna ažuriranje i usklađivanje
elaborata obaviti najkasnije do 15. kolovoza u tekućoj godini za narednu
godinu.

Članak 17.

Održavanje se provodi na temelju projekata koji
se izrađuju za radove održavanja kinete i objekata
sigurnosti plovidbe za poboljšanje uvjeta plovidbe. Izrađuju se po kritičnim
dionicama ili pojedinim objektima, a u okviru postojećih mjerila iz akta o
razvrstavanju i u skladu s projektima na temelju kojih je izgrađen pojedini
plovni put.

Studije se izrađuju radi utvrđivanja smjernica
razvoja i projektiranja i višegodišnjeg planiranja održavanja i uređenja
postojećih plovnih putova na višu razinu plovnosti.

Članak 18.

Projekti uklanjanja viška nanosa iz kinete plovnog puta izrađuju se za kritične dionice na
kojima je temeljem redovnih snimanja utvrđena potreba izvođenja radova
uklanjanja, a sadrže:

– elaborirani prikaz dna riječnog korita izrađen
temeljem detaljnog snimanja plovnog puta na dionici na kojoj se planira
izvođenje radova i važeće tehničke dokumentacije kojom je definirana dionica
plovnog puta,

– izračun odnosno stručnu procjenu dinamike
donesenog nanosa na predmetnu dionicu,

– izračunate količine iskopa materijala koji predstavlja
volumen materijala unutar gabarita kinete utvrđenog
na osnovi snimljenog projektiranog stanja uvećanog za količinu donosa
materijala na dionicu tijekom vremenskog razdoblja na koje se ustupaju radovi,

– podatke o strukturi materijala riječnog nanosa,
odnosno geomehaničkom sastavu dna riječnog korita na predmetnoj dionici i
prijedloge tehnologije iskopa,

– definiran način i mjesto odlaganja uklonjenog
nanosa i druge relevantne podatke,

– projektantsku procjenu potrebnih financijskih
sredstava.

*3. Održavanje plovnih putova*

Članak 19.

Održavanje plovnih putova obavlja se prema
Godišnjem programu sukladno članku 4. stavak 2. točka 1. ovog Pravilnika, a
obuhvaća poslove iz članka 11. stavak 2. Zakona i to:

1. Održavanja kinete
plovnih putova – točka 3.

2. Održavanje objekata sigurnosti plovidbe za
poboljšanje uvjeta plovidbe – točka 4.

3. Uklanjanje plutajućih i potonulih predmeta
koji ugrožavaju sigurnost plovidbe iz plovnog puta – točka 6. i

4. Interventno održavanje kinete
plovnog puta sukladno pismenom nalogu inspektora nadležnog za sigurnost
plovidbe unutarnjim vodama – točka 7.

Članak 20.

Održavanje kinete
plovnih putova provodi se radi osiguravanja gabarita plovnih putova u skladu s
aktom o njihovom razvrstavanju i otvaranju, nesmetanog protoka voda, te ima
višenamjenski karakter.

Održavanje kinete
plovnog puta sastoji se od sljedećih radova: uklanjanja nanosa i podvodnih
prepreka iz profila plovnog korita, produbljivanja dna korita, utvrđivanja kinete prirodnim i umjetnim materijalima (kamen, fašine, kobe, tonjače,
madraci od pruća, geotekstila, žičani pleter,
betonski elementi za oblaganje i sl.), ublažavanja
krivina vodotoka radi uklapanja projektirane trase plovnog puta bez značajnijih
promjena trase korita, zemljani i sl. radovi na
uređenju i održavanju obala, krčenje i košnja raslinja, zamjena oštećenih
dijelova regulacijskih objekta (uzdužne i poprečne regulacione građevine, obaloutvrde, podvodna osiguranja, pragovi, pregrade i sl.)

Članak 21.

Uklanjanje nanosa obavlja se kada nanos zapuni
plovno korito do razine 10 cm ispod maksimalno propisanoga gaza plovila u
skladu s tehničkom dokumentacijom iz članka 18. ovog Pravilnika.

Na dionicama na kojima se količine vučenog
nanosa značajnije obnavljaju (lokacije nizvodno od ušća pritoka, u infleksijama krivina i sl.) i ako
se u kraćim vremenskim razmacima dubine smanjuju za više od 30 cm, a širine za
više od 20% od projektiranih veličina, Agencija će organizirati izvedbu
regulacijskih objekata radi poboljšanja pronosa vučenog nanosa ili uklanjanje
vučenog nanosa na kotu nižu od kote definirane osnovnom projektnom
dokumentacijom plovnog puta.

Uklanjanje na nižu kotu od osnovne projektne
dokumentacije može predvidjeti u vremenskom periodu od najviše 5 godina.

Uklonjeni nanosi iz plovnog puta koristit će se
za uređenje, tehničko održavanje ili osposobljavanje plovnih putova.

Članak 22.

Održavanje ostalih objekata sigurnosti plovidbe
za poboljšanje uvjeta plovidbe kao što su: brodske prevodnice,
brane, zimovnici, sidrišta, okretišta i sl.), obavlja
Agencija, a ako postoji njihovo višenamjensko korištenje, Agencija će
održavanje ugovorno regulirati s ostalim korisnicima.

Članak 23.

Uklanjanje potonulih stvari sukladno članku 186.
Zakona koje uobičajeno podliježu registraciji vlasništva, Agencija provodi u
skladu s odredbama Zakona koje reguliraju vađenje potonulih stvari.

Za ostale potonule stvari koje predstavljaju
izravnu opasnost za plovidbu i slučajevima sukladno članku 189. stavak 2. i 3.
i članku 190. Zakona, Agencija će provesti kao interventne aktivnosti
održavanja plovnih putova.

Uklanjanje ostalih potonulih, plutajućih,
nasukanih ili u vodi lebdećih stvari (stabla, granje, panjevi, otpad bijele
tehnike, dijelovi karoserije starih automobila, elementi građevina i sl.), u slučajevima kada ne predstavljaju izravnu opasnost
za plovidbu, provodi Agencija u okviru redovnih poslova održavanja i
obilježavanja plovnih putova.

Članak 24.

Interventno održavanje plovnog puta koje
obuhvaća poslove održavanja koji nisu mogli biti predviđeni Godišnjim
programom, a koji su nastali uslijed izvanrednih događanja i predstavljaju
izravnu opasnost za plovidbu, provodi Agencija u okviru redovne djelatnosti ili
po nalogu inspekcije sigurnosti plovidbe.

*4. Obilježavanje plovnih putova*

Članak 25.

Poslovi obilježavanja plovnih putova u smislu
ovog Pravilnika obuhvaćaju poslove iz članka 11. stavak 2. točka 5. i 8. i
ophodnje plovnih putova u smislu članka 16. stavak 1. Zakona i sadrže sljedeće
aktivnosti:

1. Postavljanje plovnih oznaka prema trenutnom
stanju plovnog puta i zahtjevima sigurnosti plovidbe.

2. Zamjena, obnavljanje i investicijsko
održavanje postojećih objekata sigurnosti plovidbe za obilježavanje i
signalizaciju: (kilometarske oznake za označavanje stacionaže
plovnog puta, obalne i plovne oznake za reguliranje plovidbe određene
Pravilnikom o plovidbi »Narodne novine« br. 50/02, radiokomunikacijske postaje i riječni informacijski sustav
za nadzor i kontrolu na plovnim putovima (CRORIS)).

3. Redovno održavanje postojećih objekata
sigurnosti plovidbe: bojenje oznaka, popravci, osiguranje pribora za sidrenje
plovnih oznaka, krčenje i uklanjanje raslinja oko obalnih oznaka u svrhu
preglednosti, pranje i čišćenje, održavanje akumulatora i solarnih ćelija,
redovno servisiranje uređaja i opreme, ažuriranje baza podataka i sl.

4. Nadzor plovnih putova i kontrola sustava
obilježavanja obav\_lja se u
pravilu jednom tjedno, a po potrebi i češće, kontinuirano tijekom godine, putem
službe ophodnje plovnih putova, a sastoji se od: kontrole funkcionalnosti
kilometarskih, obalnih i plovnih oznaka sustava, obilježavanja, te otklanjanja
nepravilnosti, lociranja plovnih oznaka u slučaju pomicanja i čišćenja od
plivajućih predmeta (granja i sl.), pozicioniranja
postojećih plovnih oznaka, ovisno o rezultatima redovnih snimanja plićaka i
vodostaja, po potrebi postav­ljanja dodatnih plovnih
oznaka prema trenutnom stanju i obavljanja redovnog snimanja radi kontrole kinete plovnog puta.

5. Uklanjanje plovnih oznaka prije pojave leda i
visokih voda na plovnim putovima prema postupku definiranom u Elaboratu
obilježavanja.

6. Redovno obavještavanje Kapetanija o stanju
plovnog puta, stanju obilježenosti i poduzetim aktivnostima i promjenama na
obrascu kojeg će propisati direktor Agencije.

Obilježavanje plovnih putova obavlja se prema
Godišnjem programu obilježavanja u smislu članka 7. ovog Pravilnika i elaboratu
obilježavanja sukladno članku 16.

Uspostavljanje sustava obilježavanja na novim
plovnim putovima ili dionicama postojećih plovnih putova koje su preprojektirane kada se mijenjaju uvjeti plovidbe, kao i
uspostavljanje novih radiokomunikacijskih postaja i
objekata riječnog informacijskog sustava obavlja se temeljem projekta i
potrebnih dozvola.

Članak 26.

Agencija je dužna do 15. rujna tekuće godine
predložiti usuglašene Godišnje programe u smislu članka 4. ovog Pravilnika za
sljedeću godinu, i dostaviti ih Ministru radi donošenja. Agencija mora svoj
godišnji plan rada i godišnji financijski plan uskladiti s Godišnjim programom
uređenja i tehničkog održavanja i izvorima financiranja za njegovo ostvarenje.

Agencija, kao ovlašteno tijelo za održavanje
plovnih putova, može sačiniti ugovor o sufinanciranju dijela troškova
održavanja plovnih putova s »Hrvatskim vodama« sukladno članku 13. Zakona o
vodama. Odluku o sklapanju ugovora donosi Upravno vijeće Agencije. Sastavni dio
ugovora čini popis objekata čije održavanje se zajednički financira s naznakom
udjela sudionika u financiranju.

III. OSPOSOBLJAVANJE
PLOVNIH PUTOVA ONESPOSOBLJENIH ZBOG ELEMENTARNIH NEPOGODA I DRUGIH IZNIMNIH
DOGAĐANJA

Članak 27.

Osposobljavanju postojećih plovnih putova i
objekata sigurnosti plovidbe onesposobljenih zbog elementarnih nepogoda i
drugih iznimnih događanja, pristupit će se nakon prestanka navedenih događanja
u slučaju da je došlo do ugrožavanja ili smanjenja sigurnosti plovidbe.

Agencija je dužna u najkraćem roku utvrditi
stupanj onesposobljenosti, po potrebi organizirati izradu potrebne tehničke
dokumentacije, izraditi predračun za izvršenje radova, te utvrditi Posebni program
osposobljavanja i dostaviti ga ministru radi donošenja.

Osposobljavanje ima karakter interventnih radova
i ima prioritet nad ostalim radovima tehničkog održavanja kinete
plovnog puta i objekata sigurnosti za poboljšanje uvjeta plovidbe.

IV. UVJETI USTUPANJA
POSLOVA

Ustupanje poslova

Članak 28.

Ustupanje poslova tehničkog održavanja i
osposobljavanja plovnih putova organizira i provodi Agencija u skladu s
odredbama članka 19.h stavak 1. točka 11. Zakona, a sukladno Zakonu o javnoj
nabavi.

Za provedbu postupka ustupanja poslova iz
prethodnog stavka Agencija imenuje povjerenstvo od predstavnika Ministarstva
mora, turizma, prometa i razvitka, Ministarstva poljoprivrede, šumarstva i
vodnoga gospodarstva – Uprave za vodno gospodarstvo, Hrvatskih voda, Agencije i
drugih korisnika koji sudjeluju u financiranju radova koji se ustupaju. Broj
članova povjerenstva mora biti neparan, a voditelj povjerenstva je predstavnik
Agencije.

Poslovi održavanja plovnih putova obavljaju se i
ustupaju po grupama. Jedna ili više grupa pokrivaju radove na dionicama koje su
istovjetne područjima nadležnosti pojedine kapetanije.

Poslovi obilježavanja plovnih putova navedeni u
članku 25. ovog Pravilnika obavljaju se i ustupaju po grupama. Grupe radova,
odnosno područja obilježavanja, istovjetna su područjima nadležnosti pojedinih
kapetanija.

Poslovi osposobljavanja plovnih putova iz članka
27. ovog Pravilnika, zbog hitnosti, mogu se ponuditi izvođačima s kojima je
sklopljen ugovor o održavanju plovnih putova za tekuću godinu po istim
uvjetima.

Posebni uvjeti za
ustupanje poslova

Članak 29.

Poslovi održavanja plovnih putova navedeni u
članku 19. i poslovi obilježavanja plovnih putova iz članka 25. mogu se
ustupati samo pravnim ili fizičkim osobama koje ispunjavaju posebne uvjete
glede tehničke opremljenosti i kadrovske osposobljenosti, registriranim za
odgovarajuću djelatnost s traženim iskustvom na obavljanju istih ili sličnih
poslova.

Posebni uvjeti za
ustupanje poslova održavanja plovnih putova

Članak 30.

Izvođači za obavljanje poslova održavanja
plovnih putova moraju biti registrirani za: tehničko i gospodarsko održavanje
vodnog dobra, regulacijskih i vodnih građevina i uređaja i/ili uređenje
vodotoka i drugih voda (regulacijski radovi), te moraju imati suglasnost za
izvođenje građevinskih radova u smislu posebnog propisa.

Članak 31.

Uvjete tehničke opremljenosti imaju izvođači
koji raspolažu na način da su ili vlasnici opreme ili je imaju u zakupu ili u
smislu nekoga drugoga pravnog posla raspolažu sljedećom opremom:

1. Mehanizacijom odgovarajućeg kapaciteta za
obavljanje regulacijskih radova održavanja kinete
plovnog puta i regulacijskih objekata

– tehničkim brodovima (jednim ili više njih)
namijenjenih za održavanje kinete plovnog puta. Jedan
od brodova je obvezno bager vedričar,

– brodovima za prijevoz i odlaganje iskopanog
materijala u koritu vodotoka izvan plovnog puta,

– tehničkim brodom za odlaganje iskopanog
materijala na obalu,

– plovilima s mehanizacijom za utovar, prijevoz
i ugradnju lomljenog kamena i drugih materijala za izvedbu regulacijskih
objekata, te uklanjanje plivajućih i potonulih predmeta iz plovnog puta.

2. Informatičkom opremom za praćenje stanja
obavljanja radova.

3. Geodetskim instrumentima za snimanje i
određivanje poligonske mreže i poprečnih profila obale i vodotoka i utvrđivanje
koordinata objekata s točnošću do 10 centimetara.

Dokazi za opremu pod točkom 1. prethodnog stavka
smatraju se izvodi iz odgovarajućih upisnika plovila u Republici Hrvatskoj, te
odgovarajuća dokumentacija o sposobnosti plovila za sigurnu plovidbu, a za
opremu pod točkama 2. i 3. smatra se ovjeren preslik
dijela popisa dugotrajne imovine ako je u vlasništvu, ili ugovor o načinu
raspolaganja.

Odgovarajući kapacitet opreme iz točke 1. definira
se natječajnom dokumentacijom u ovisnosti od planiranog opsega i dinamike za
svaku grupu radova.

Kapacitet opreme kojom raspolaže izvoditelj mora
biti takav da se njime može obaviti najmanje 60% vrijednosti planiranih radova.

Članak 32.

Smatra se da stručnu osposobljenost ima izvođač
koji ima u radnom odnosu:

1. Članove posade plovila u broju i zvanjima
najmanje kako je definirano pravnim propisima iz područja unutarnje plovidbe.

2. Odgovarajući broj stručno osposobljenih vodograđevnih radnika koji imaju sitnu mehanizaciju za
obavljanje održavanja regulacijskih vodnih građevina,

3. Jednu zaposlenu osobu za praćenje rada i
koordinaciju obav­ljanja
radova u svojstvu inženjera gradilišta, za svaku grupu radova, koja ispunjava
uvjete propisane posebnim Zakonom i s 3 godine radnog iskustva na istim ili
sličnim poslovima.

4. Jednu zaposlenu osobu za obavljanje pomoćnih
stručnih poslova prilikom obavljanja radova, za svaku grupu radova, koja ima
najmanje stručnu spremu ing. građevinarstva s 3 godine radnog iskustva na istim
ili sličnim poslovima ili građ. tehničar s 5 godina
radnog iskustava na istim ili sličnim poslovima.

Odgovarajući broj stručnih radnika iz točke 2.
prethodnog stavka definira se natječajnom dokumentacijom u ovisnosti od
planiranog opsega i dinamike za svaku grupu radova.

Članak 33.

Poslovi iz članka 19. i 27. mogu se obavljati
nakon što izvođač radova ishodi suglasnost o nautičko-tehničkim uvjetima
sigurnosti plovidbe kod nadležne kapetanije.

Posebni uvjeti za ustupanje poslova obilježavanja
plovnih putova

Članak 34.

Izvođači za obavljanje poslova obilježavanja
plovnih putova moraju biti registrirani za djelatnost u unutarnjoj plovidbi.

Članak 35.

Uvjete tehničke opremljenosti imaju izvođači
koji raspolažu opremom na način da su ili vlasnici opreme ili ju imaju u zakupu
ili u smislu nekoga drugoga pravnog posla raspolažu sljedećom opremom:

1. Plovilom prilagođene veličine i manevarskih
sposobnosti za ophodnju plovnog puta, za postavu i uklanjanje plovnih oznaka s
opremom za mjerenje dubina do najvećeg odstupanja od +/-10 cm i pozicioniranjem
s točnošću +/-2,0 metara, opremljenog s radarom radi mogućnosti plovidbe u
uvjetima smanjene vidljivosti i s radio stanicom. Plovilom dužine do 20 m,
ukupne istisnine prazan od 10 do 30 tona, gazom prazan maksimalno 1,20 m i
potrebnim prostorom za smještaj plovnih oznaka i ostale opreme.

2. Plovilom sličnih karakteristika kao zamjenu
za plovilo u slučaju kvara.

3. Geodetskim instrumentima za utvrđivanje koordinata
objekata najvećim odstupanjem do 1,00 metara.

4. Radionicom za servisiranje plovnih i obalnih
oznaka.

5. Radionicom za servisiranje N i CD akumulatora
i solarnih ćelija.

6. Skladišnim prostorom za smještaj plovnih oznaka
i rezervne opreme u mjestima sjedišta terenske ekipe.

Pravna ili fizička osoba mora opremu navedenu
pod točkom 1.i 6. iz prethodnog stavka, imati za svaku terensku ekipu, a opremu
navedenu pod točkom 2., 3., 4. i 5. najmanje za 2 grupe radova definirane u
članku 28. stavku 4.

Natječajnom dokumentacijom pobliže se definiraju
karakteristike plovila za svaku grupu ustupanja radova.

Dokazi za opremu pod točkom 1. i 2. iz stavka 1.
ovog članka smatraju se izvodi iz odgovarajućih upisnika plovila u Republici
Hrvatskoj, te odgovarajuća dokumentacija o sposobnosti plovila za sigurnu
plovidbu, a za opremu pod točkom 3., 4., 5. i 6. smatra se ovjeren preslik dijela popisa dugotrajne imovine. Imovina pod
točkom 6. može biti u vlasništvu ili zakupu o čemu izvoditelj treba raspolagati
odgovarajućim dokazima. Građevine iz točke 4., 5. i 6. moraju imati uporabnu
dozvolu ili se smatrati uporabljivim građevinama u smislu posebnog propisa.

Članak 36.

Stručnu osposobljenost zaposlenika ima izvođač
koji:

1. U stalnom radnom odnosu mora imati za svaku
terensku ekipu područje obilježavanja, tim za obavljanje poslova obilježavanja,
a svaki tim u svom sastavu mora imati zaposlenike sljedeće osposobljenosti
zvanja:

– nadzornika plovnog puta u nautičkom zvanju
najmanje brodovođa unutarnje plovidbe – 1 izvršitelj,

– zapovjednika broda u nautičkom zvanju najmanje
mornar–motorist– 1 izvršitelj,

– mornara – 1 izvršitelj.

2. Pravna osoba mora za praćenje stanja i
koordinaciju obavljanja radova imati u stalnom radnom odnosu zaposlenu osobu u
svojstvu odgovorne osobe kao voditelja radova, koja udovoljava uvjetima iz
propisa koji reguliraju uporabu i održavanje građevina, s najmanje 3 godine
radnog iskustva na obavljanju istih ili sličnih poslova vezanih za plovne
putove – najmanje 1 izvršitelj za dva područja obilježavanja.

Izvođač mora imati odgovarajuću zamjenu za
zaposlenike pod točkom 1. i 2. prethodnog stavka.

Članak 37.

Izvođač za obavljanje poslova održavanja i
obilježavanja plov­nih putova moraju imati iskustvo
na izvršenju istih ili po prirodi sličnih poslova.

Iskustvo iz prethodnog stavka dokazuje se s
najmanje 2 potvrde naručitelja o uspješnom izvršenju poslova u posljednje 3
godine u ukupnoj vrijednosti najmanje u iznosu ponuđenog posla.

Članak 38.

Uvjeti propisani člancima od 29. do 37. ovog
Pravilnika ne odnose se na radove postavljanja i održavanja radiokomunikacijskih
postaja niti na uređaje i opreme riječnog informacijskog sustava za nadzor i
kontrolu na plovnim putovima (CRORIS) iz članka 25. stavka 1. točka 1.

Članak 39.

Izvođači moraju za cijelo vrijeme trajanja
obavljanja ustupljenih radova ispunjavati posebne uvjete iz ovog Pravilnika. U
protivnom Agencija će raskinuti ugovorni odnos.

V. NADZOR NAD
OBAVLJANJEM POSLOVA I STANJEM PLOVNIH PUTOVA I SIGURNOSTI PLOVIDBE, UVJETI I
OPREMA ZA NADZOR

Članak 40.

Nadzor koji se odnosi na obavljanje poslova
tehničkog održavanja i stanje sigurnosti plovidbe (plovnih putova i objekata
sigurnosti plovidbe i praćenje prometa) provodi se kao:

1. Inspekcijski nadzor temeljem čl. 211. i 212. stavka 1. točaka 4., 5. i 6. Zakona.

2. Stručno-tehnički nadzor koji može biti:

– nadzor nad radovima tehničkog održavanja
plovnih putova i objekata sigurnosti plovidbe koji obavljaju ovlašteni nadzorni
inženjeri u skladu s pozitivnim propisima koji reguliraju građenje i održavanje
objekata,

– nadzor nad stanjem sigurnosti plovnih putova i
objekata sigurnosti plovidbe koji obavljaju osposobljeni djelatnici putem redov­nih ophodnji,

– nadzor praćenjem stanja prometa putem radio
službi, motrenjem i riječnim informacijskim sustavom (CRORIS).

Agencija je dužna osigurati kontinuirano
obavljanje nadzora iz točke 2. prethodnog stavka.

Na međunarodnim i međudržavnim plovnim putovima,
na koje se odnosi ovaj Pravilnik, aktivnosti se usuglašavaju s nadležnim
međunarodnim tijelima i nadležnim tijelima susjednih država, a podaci o stanju
plovnih putova razmjenjuju se u skladu s međunarodnim ugovorima koji su na
snazi, a koji se odnose na to područje.

Uvjeti i oprema za
nadzor i praćenje stanja plovnih putova i objekata sigurnosti plovidbe i
prometa

Članak 41.

Tehničke uvjete i opremu za nadzor stanja
riječnog prometa osigurava Agencija i to:

1. za rad radio službi

2. za motrenje putem riječnoga informacijskog
sustava CRORIS

3. za poslove ophodnje.

Uvjeti i oprema za rad
radio službi

Članak 42.

Tehničke uvjete kojima se osigurava pokrivenost
plovnih putova radio signalom za uspostavljanje govorne radio komunikacije
između sudionika osigurava Agencija.

Uvjeti i oprema za
motrenje, rad riječnoga informacijskog sustava CRORIS

Članak 43.

Motrenje na plovnim putovima obavlja se u okviru
riječnoga informacijskog sustava CRORIS.

Članak 44.

Održavanje CRORIS sustava, pripadajućih usluga i
servisa provodi se prema odredbama ovog Pravilnika u dijelu koji se odnosi na
održavanje objekata sigurnosti plovidbe i signalizaciju.

Funkcionalnost sustava mora se osigurati 24 sata
dnevno, pri čemu treba osigurati dovoljnu redundanciju sustava u slučaju kvara
pojedinih komponenti.

Agencija je odgovorna za poštivanje tajnosti i povjerljivosti
podataka koji su pohranjeni ili se obrađuju u sustavu kao i za dostupnost tih
podataka registriranim korisnicima ovisno o razinama pristupa pojedinim
uslugama i servisima.

Agencija je ovlaštena razmjenjivati podatke i
informacije iz sustava s ovlaštenim tijelima i institucijama drugih država u
skladu s međunarodnim propisima i ugovorima koji su na snazi, a koji se odnose
na to područje.

Članak 45.

Za obavljanje poslova operativnog upravljanja i
administriranja CRORIS sustavom u sklopu Agencije će se ustrojiti posebna
organizacijska jedinica – Nacionalni kontrolni centar za nadzor i kontrolu na
unutarnjim plovnim putovima (skraćeno: NCC).

Nacionalni kontrolni centar obrađuje i
razmjenjuje informacije i podatke s nacionalnim centrima drugih država
povezanih u međunarodnu mrežu riječnih informacijskih usluga i servisa i vrši
centralnu obradu podataka koje sustav generira.

Radi osiguravanja operativnosti sustava
Nacionalni kontrolni centar može imati Regionalne kontrolne centre (skraćeno:
RCC) uspostavljenim za pojedine dionice unutarnjih plovnih putova.

Administriranje CRORIS sustava obuhvaća
registraciju korisnika sustava, uspostavljanje i dodjeljivanje korisničkih
prava, definiranje razina pristupa pojedinim uslugama i servisima te podacima
koji se na njih odnose.

Članak 46.

Nacionalni kontrolni centar iz članka 45. ovog
Pravilnika zadužen je za koordinaciju i funkcionalnost rada pojedinih usluga i
servisa u sklopu CRORIS sustava koje se kategoriziraju na:

1. Usluge vezane uz nadzor plovnog puta i
objekata sigurnosti plovidbe uključujući informacije o:

– navigacijskim oznakama i radiokomunikacijskim
postajama,

– plovnom gabaritu i plovnom koritu,

– zaprekama i ograničenjima na plovnom putu,

– promjenama na plovnom putu,

– aktualnoj i prognoziranoj meteorološkoj
situaciji,

– trenutnom i prognoziranom vodostaju.

Pružanje navedenih usluga osigurava se na
temelju kreirane zajedničke baze podataka o plovnom putu i njezine integracije
s Inland ECDIS navigacijskom kartom i internetskog
servisa priopćenja brodarstvu (NTS) i informacija o vodostaju.

2. Usluge koje se odnose na praćenje i
upravljanje prometom uključujući:

– pregled trenutne prometne situacije na plovnom
putu (TTI),

– strateško planiranje buduće prometne situacije
(STI).

3. Usluge koje se odnose na planiranje prometa
uključujući:

– informacije o dolasku i odlasku brodova u i iz
luke,

– praćenje lučkih tehnoloških procesa,

– planiranje putovanja broda,

– upravljanje transportom tereta.

4. Usluge koje se odnose na sprječavanje nesreća
i onečišćenja okoliša koje uključuju:

– praćenje kretanja opasnog tereta,

– lociranje havarije ili incidentnog događaja.

5. Usluge koje se odnose na graničnu kontrolu
koje uključuju:

– informacije o brodovima i teretima koji
podliježu carinskom pregledu,

– informacije o članovima posade i putnicima na
brodu.

Uvjeti i oprema za
poslove ophodnje

Članak 47.

Poslovi ophodnje obavljaju se u okviru poslova
obilježavanja plovnih putova, a definirani su u članku 25. ovog Pravilnika.

Plovila Agencije za ophodnju moraju pored
osnovne opreme biti opremljena:

1. Brodskom VHF radio postajom za govornu
komunikaciju

2. Brodskim AIS uređajem

3. Inland ECDIS
uređajem

4. Dubinomjerom s točnošću mjerenja do ±10 cm

5. Odgovarajućim GPS uređajem za pozicioniranje
s točnošću ±2,00 metara

6. Radarom za plovidbu u uvjetima smanjene
vidljivosti.

Članak 48.

Ovaj Pravilnik stupa na snagu danom objave u
»Narodnim novinama«.

Stupanjem na snagu ovog Pravilnika prestaje
važiti Pravilnik o tehničkom održavanju plovnih putova unutarnjih voda
(»Narodne novine« br. 75/00).

Klasa: 011-01/04-02/36

Urbroj: 530-01-05-9

Zagreb, 27. srpnja 2005.

Ministar

**Božidar Kalmeta**, v. r.

Pravilnik, NN 108/2005-2001